ДО:
Министър председателя на Република България
[bookmark: _GoBack]КОПИЕ: 
Кмета на Община Стара Загора

Председателя на Народното събрание на Република България
Председателя на Комисията по жалбите и петициите на гражданите към НС 
Министъра на околната среда и водите
Министъра на регионалното развитие и благоустройството
Европейската комисия
Европейския парламент
Медии и неправителствени организации
ОТВОРЕНО ПИСМО 
От жителите на село Ракитница общ. Стара Загора
Относно: Изграждането на Регионален център за управление на отпадъците край с. Ракитница, община Стара Загора
Уважаеми г-н Борисов, 
Ние, жителите на село Ракитница и областта  бихме искали публично да изразим притеснението си от изграждането на депо за отпадъци до селището, в което живеем и отглеждаме децата си.
Всички - и политици, и граждани - си даваме сметка за западането на българското село, земеделие и животновъдство. Въпреки това общинските власти на Стара Загора са решили да погребат с.Ракитница - едно живо и функциониращо българско село - под десетки хиляди тонове отпадъци от 12 общини. В нарушение на множество процедури, при наличието на сериозни и обосновани становища срещу проекта, държавата и община Стара Загора са твърдо решени да налеят 52 милиона лева в проект за изграждане на депо за отпадъци на 800 метра от селото, чийто отпадъчни води ще се вливат в защитена зона от европейската мрежа НАТУРА 2000 – река Сазлийка.  Това депо  ще се строи въпреки нашето нежелание , и срещу  европейските политики, които  клонят към пълна забрана на депонирането на отпадъци към 2020 г.
Конституцията на Република България  в чл. 15 повелява държавата да „осигурява опазването и възпроизводството на околната среда, поддържането и разнообразието на живата природа и разумното използване на природните богатства и ресурсите на страната“. Но освен като функция и част от държавната власт в чл. 55 се провъзгласява основното право на гражданите на здравословна и благоприятна околна среда.
Член 13 на Рамковата Директива 2008/98/ЕО относно отпадъците задължава Държавите-членки да предприемат необходимите мерки, за да гарантират, че управлението на отпадъците се извършва, без да се застрашава човешкото здраве, без да се вреди на околната среда, и по-конкретно:
а) | без риск за водата, въздуха, почвата, растенията или животните;
б) | без да се предизвиква неудобство чрез шум или миризми; и
в) | без да се въздейства отрицателно върху природната среда или местата, които са обект на специален интерес. 
Освен това в множество български и европейски закони подробно се регламентира безопасното и ефективно управление на отпадъците като ресурс,  при което депонирането на отпадъци стои на последно място като най-нежелан вариант.  
Площадката, предвидена за депото е  на възможно най- неудачното място: подпочвените води са изключително плитки и съхранението на отпадъци в това съоръжението ще доведе до отравяне на питейната вода, замърсяване на земеделската продукция и компрометиране на пчеларството в района. Розата на ветровете сочи, че вятърът ще носи неминуемите неприятни и нездравословни миризми директно към селото.  Ние, местните жители, пчелари, фермери и земеделци сме силно притеснени за поминъка и развитието на селото, както и за цялостното влияние върху здравето ни,  което подобен мащабен проект ще има върху околните села. Не са отчетени и обмислени още и фактори като рисковете, свързани с преминаването на тежкотоварните камиони, пълни с отпадъци, през населените места на път за депото, нито са отчетени най-новите тенденции и изисквания на европейските политики за управлението на отпадъците като ресурси. Към този проект има множество становища от екологични организации, инициативни комитети, включително и от близко разположената Кариера Аламура , които предупреждават за неудачно избраната локация и начин на третиране на отпадъците.  
С приложената декларация жителите на село Ракитница и община Стара Загора  Ви призовават - Не позволявайте недалновидната политика на предходно управляващите да загроби целия район. Не ставайте съучастник в политиката на безхаберие  и липса на професионализъм, които ще доведат до екологични щети и ще отровят земята ни. Ние сме готови да я браним!

